b'\n_START_ARTICLE_\nRechizi\xc8\x9bie\n_START_PARAGRAPH_\nO rechizi\xc8\x9bie (din latin\xc4\x83 requisitio) este un ordin excep\xc8\x9bional prin care organele autorit\xc4\x83\xc8\x9bii de stat oblig\xc4\x83 institu\xc8\x9biile publice, agen\xc8\x9bii economici sau pe cet\xc4\x83\xc8\x9beni s\xc4\x83 cedeze temporar contra plat\xc4\x83 anumite bunuri mobile sau imobile pentru nevoile armatei sau ale statului.\n_START_SECTION_\nLegisla\xc8\x9bia rechizi\xc8\x9biilor \xc3\xaen Rom\xc3\xa2nia\n_START_PARAGRAPH_\n\xc3\x8en Rom\xc3\xa2nia, potrivit legii nr. 132 din 15 iulie 1997 privind rechizi\xc8\x9biile de bunuri \xc8\x99i prest\xc4\x83rile de servicii \xc3\xaen interes public, rechizi\xc8\x9biile de bunuri pot avea loc \xc3\xaen cazul declar\xc4\x83rii mobiliz\xc4\x83rii generale sau par\xc8\x9biale ori a st\xc4\x83rii de r\xc4\x83zboi, \xc3\xaen cazul instituirii st\xc4\x83rii de asediu sau de urgen\xc8\x9b\xc4\x83, precum \xc8\x99i \xc3\xaen cazul unor exerci\xc8\x9bii \xc8\x99i antrenamente pentru prevenirea, localizarea \xc8\x99i \xc3\xaenl\xc4\x83turarea urm\xc4\x83rilor unor dezastre. Bunurile imobile vor fi restituite la \xc3\xaencheierea situa\xc8\x9biei de for\xc8\x9b\xc4\x83 major\xc4\x83, \xc3\xaen timp ce pentru bunurile perisabile sau de consum se vor pl\xc4\x83ti desp\xc4\x83gubiri. Printre bunurile care pot fi rechizi\xc8\x9bionate de autorit\xc4\x83\xc8\x9bi se afl\xc4\x83 cl\xc4\x83diri, terenuri, instala\xc8\x9bii portuare, aeroportuare \xc8\x99i de comunica\xc8\x9bii, mijloace de transport, surse de alimentare energetice, tehnic\xc4\x83 de calcul, utilaje, combustibili, piese de schimb, alimente, articole de uz sanitar, animale \xc8\x99i furaje. De asemenea, \xc3\xaen cazul situa\xc8\x9biilor specificate mai sus, cet\xc4\x83\xc8\x9benii ap\xc8\x9bi de munc\xc4\x83 (b\xc4\x83rba\xc8\x9bii \xc3\xaen v\xc3\xa2rst\xc4\x83 de 16-60 de ani \xc8\x99i femeile \xc3\xaen v\xc3\xa2rst\xc4\x83 de 16-55 de ani) pot fi chema\xc8\x9bi s\xc4\x83 presteze diferite servicii de interes public. Refuzul pred\xc4\x83rii bunurilor sau prest\xc4\x83rii serviciilor solicitate constituie infrac\xc8\x9biune \xc8\x99i se pedepse\xc8\x99te potrivit legii penale.'